Ola Neegaard

Ola Neegaard (1938–2003) var en norsk musiker og tv-regissør i NRK. Han var blant annet kjent som et av medlemmene i vokalgruppen Three Hits som utga en rekke sanger på 1960-tallet og begynnelsen av 1970-tallet.

Bakgrunn
Ola Neegaard bodde på Christiania Opfostringshus Skole fra 1951 til 1958. Skolegangen fant sted der for sjette og syvende klasse, hvorpå skolegangen gikk videre på Berg Skole i to år. Deretter begynte han, sammen med Leif Strøm, på den nyoprettede musikklinjen på Nissen Skole. Hans interesse for musikk, sang og opptreden fikk sin begynnelse ved deltagelse i revyene på Christiania Opfostringshus.

Han var opprinnelig utdannet kokk og studerte blant annet hotellfag i Sveits. Etter å ha blitt overtalt av Bjørn Haavind og Harald Heide-Steen jr. søkte han jobb i NRK på begynnelsen av 1960-tallet. Der fikk han en lang karriere bak kamera, blant annet som produsent, regiansvarlig, prosjektleder og senere programsekretær. Fra 1983 til 1985 studerte han også journalistikk ved Journalisthøyskolen i Oslo og vendte tilbake til NRK etter studiene. Neegaard ble i 1970- og 1980-årene omtalt som «Norges eldste tenåring» i pressen, og var en kjent motstander av røykeloven.

Musikalsk karriere
Neegaard fattet tidlig interesse for sang og hadde sin første offentlige opptreden på Berg skole sammen med reklamemannen Leif Strøm og Ola B. Johannessen. På midten av 1960-tallet slo han gjennom med vokalgruppen Three Hits sammen med Leif Strøm og sin daværende kone, Kari Neegaard (Diesen d.y.). Sangtekstene ble skrevet av Tore Ryen og Andreas Diesen, mens Kjell Karlsen og hans orkester arrangerte sangene til gruppa. Gruppa ga ut en rekke singler fra 1964, blant annet låter som «Militærmanøver'n» og «En god røyk (Tilegnet Helsedirektoratet)». Gruppa ga ut én LP, Det beste som finns fra 1968. 

Neegaard ga også ut LP-en Ola i 1970, og han deltok i Melodi Grand Prix 1973 med «Å, for et spill».

Han deltok som gjesteartist på platene Treff 3, På Treff med 2 og På Treff med 3 i Treff-serien. 

 Referanser 

 Eksterne lenker 


Kategori:Norske sangere
Kategori:Norske TV-programledere
Kategori:Programledere for NRK TV
Kategori:Norske TV-produsenter
Kategori:Alumni fra Hartvig Nissens skole
Kategori:Personer fra Oslo